元和修復馬政圖
作者：家鉉翁
朝代：宋

paragraphs: 君不見明皇開元初，前驅萬騎雲煙鋪。
中年不戒履霜漸，乃以牧權付之營州軋犖奴。
驅我天閑入鼠穴，八坊奇産空無餘。
元和天子奮威斷，收拾舊物還中區。
向來汧渭孳生處，猶有牧人自營牧與芻。
爭持私牽應詔書，願備法駕王前驅。
詩翁感歎成八解，何人畫工畫爲圖。
此圖似是八之一，元和舊事猶可識。